《题韩惺庵中丞久视楼》
明代·毕自严

老氏育先天，发皤颜若童。驾言西极游，紫气满关中。

绪出五千言，著名河上公。犹龙仙驭远，谁复叩玄风。

畔援汨天真，优游伏鸩戎。妍媸浑莫辨，五色令人懵。

所以羡长年，而无久视翁。中丞蚤闻道，泥滓起冥鸿。

中外勋名满，飘然晦厥躬。辞荣赋考槃，问道慕崆峒。

避俗营真境，楼居焕以崇。社中同志侣，杖履镇相从。

卉态看皆幻，心柔气亦融。灵光葆太和，返照见真空。

澹漠神愈王，希夷体自充。机缘日以啬，性命日以丰。

朝彻澄如水，谷神寿比嵩。我来登此楼，俨入清虚宫。

快聆长生秘，欣承鍊性功。俯瞰名利客，撩乱扑春虫。

松柏与龟鹤，会极数有终。独兹久视诀，历劫将安穷。

作者简介：毕自严（1569～1638年），（一作曰岩）字景会（一作景曾），淄川人(今淄博市周村区王村镇万家村）。天启、崇祯年间任户部尚书，掌管全国财政。在财源枯竭、入不敷出的情况下，毕自严精心协调、精打细算，支撑明朝财政近10年，功在社稷。毕自严万历二十年弱冠时进士及第，授松江推官。他年少有大才，尤善于综理复杂的经济事务。先后任刑部主事、工部员外郎、淮徐道参议、河东副使、洮岷兵备参议、陕西右布政使，泰昌元年升为太仆寺卿，跻身九卿之列。